Il-vot kien biex il-liġijiet Maltin ikunu konformi ma' dawk tal-Konvenzjoni ta' Istanbul, dwar il-vjolenza domestika.. . Id-deputati tal-PN ingħataw free vote Numru kbir ta' Deputati Nazzjonalisti vvutaw mal-Gvern u kontra l-linja ġenerali li ħa l-Partit Nazzjonalista permezz tal-midja tiegħu u tal-Kap tal-PN Adrian Delia. Dan sar fuq il-vot dwar l-approvazzjoni biex il-liġijiet ta' Malta jkunu konformi mal-Konvenzjoni ta' Istanbul, li  tipproponi miżuri li jilqgħu kontra l-vjolenza domestika. Il-PN qajjem bosta mistoqsijiet hekk kif staqsa għalfejn il-Gvern ma kienx qed jipproteġi, billi jagħmel referenza, d-dritt tat-tarbija fil-ġuf f'din il-konvenzjoni. Mal-gazzetta ILLUM il-Ministru Helena Dalli, kienet fakkret illi din il-protezzjoni diġa tingħata fl-Att dwar l-Embrijun. L-eks Kap tal-PN Simon Busuttil u Deputati flimkien ma' Karol Aquilina, Claudette Buttigieg, Mario Demarco, Karl Gouder, Therese Comdini Cachia u Jason Azzopardi vvutaw mal-Gvern. Il-Kap tal-PN, flimkien ma' Deputati fit-tmexxija tal-PN, ivvutaw kontra il-bidliet kif proposti mill-Gvern. Delia, ta' vot ħieles lid-Deputati tiegħu fuq din il-kwistjoni b'Kelliem tal-PN ifakkar illi dan qed isir fuq kull kwistjoni ta' moralità. Il-PN se jkun qed jagħti free vote ukoll fuq l-emendi fil-Liġi tal-IVF. Iż-żewġ Deputati tal-Partit Demokratiku, Marlene Farrugia u Godfrey Farrugia, vvutaw mad-Deputati tal-Gvern ukoll. PN: Gvern Nazzjonalista jerġa jdaħħal dak li neħħa Gvern Laburista Intant fi stqarrija l-Partit Nazzjonalista fakkr li huwa favur il-ħajja mill-konċepiment sat-tmiem naturali tagħha. "Il-Kap tal-Partit Nazzjonalista Adrian Delia żamm kelmtu u ta free vote lid-Deputati tal-Partit Nazzjonalista fuq l-emendi għal-liġi tal-Vjolenza Domestika, li neħħiet il-protezzjoni tat-tarbija fil-ġuf. Il-Grupp Parlamentari kollu tal-Partit Nazzjonalista qabel li fi żmien mitt ġurnata ta' Gvern Nazzjonalista ġdid terġa' tiddaħħal din il-protezzjoni tat-tarbija fil-ġuf li neħħa l-Gvern Laburista," sostna l-PN. Fil-Parlament, ikompli jfakkar il-PN, Adrian Delia kien staqsa għal aktar minn darba għalfejn il-Gvern irid ineħħi l-protezzjoni lit-tarbija fil-ġuf. Filwaqt li għall-Ministru Chris Fearne, l-embrijun huwa biss tmien ċelloli, għall-Partit Nazzjonalista hija ħajja umana. "Il-Partit Nazzjonalista dejjem kien kontra l-vjolenza domestika, u dan urieh bil-fatti, tant li l-liġijiet kontra l-vjolenza fuq in-nisa kienu daħlu fil-liġi taħt Gvern Nazzjonalista fl-2012," temm jgħid Delia.